[{"text_idx": "#000000", "text": "CartrefEin gwaithPwy ydyn niComisiynwch niHanes a gweledigaethCysylltwch a\u0302 niCymraegMenu Toggle"}, {"text_idx": "#000001", "text": "Beth rydyn ni'n ei wneud"}, {"text_idx": "#000007", "text": "sgyrsiau cymhelliant a datblygu rheoli"}, {"text_idx": "#000008", "text": "Sgwrsio yw seilwaith diwylliant cymhelliant. Ni fydd gweledigaeth ragorol na strategaeth ragorol yn arwain i unlle os na allwch eu trosi yn berthnasoedd gwaith cynhyrchiol gyda grwpiau dynamig o gydweithwyr. Mae siarad, gwrando ac adfyfyrio gyda\u2019n gilydd wrth wraidd y profiad dynol. Mae angen i\u2019r bobl unigolyddol fwyaf disglair hyd yn oed weithio o fewn cymuned. Richard, sylfaenydd Coleridge yng Nghymru, a ddatblygodd ac a ysgrifennodd y rhaglen ymsefydlu genedlaethol i bostmyn, wedi\u2019i wreiddio gan theori ac ymarfer cymhelliant (coaching), ar gyfer y Post Brenhinol. Mae wedi gweithio gyda llawer o sefydliadau ar bob lefel i archwilio sut i drin a thrafod problemau a datblygu syniadau o hynny, sut i ryddhau egni a sut i roi ffocws iach i gymuned waith. Mae e\u2019n gyfforddus yn ystafell y bwrdd, mewn cynadleddau rheoli ac yn treulio amser yng ngweithrediadau sylfaenol cwmni\u0308au a sefydliadau cyhoeddus. Rydym yn cynnig gwasanaethau ymgynghori ar ddatblygu rheoli ac arweinyddiaeth, a hefyd \u201csgyrsiau cymhelliant\u201d i unigolion ac i dimau \u2013 cyfle i\u2019ch sefydliad chi ystyried sut gallwch drawsnewid eich diwylliant mewn ffordd sy\u2019n gweithio i chi ac yn o\u0302l eich sefyllfa."}, {"text_idx": "#000009", "text": "ffyrdd newydd creadigol o feddwl"}, {"text_idx": "#000010", "text": "Rydyn ni\u2019n gweithio gyda meddylwyr ac ysgrifenwyr blaenllaw. Rydyn ni\u2019n gyfforddus mewn cylchoedd deallusol, academaidd a gwleidyddol. Rydyn ni wedi rhoi darlithoedd, sgyrsiau a symposia mewn prifysgolion ym Mhrydain ac yn yr Unol Daleithiau, i\u2019r Gymdeithas Ddaearyddol Frenhinol, wedi annerch cynhadledd ryngwladol ym Mhrifysgol Rhydychen, wedi rhoi prif ddarlith ar berthnasoedd yn y gwaith i Gyngres y Byd ar Reolaeth Lwyr ar Ansawdd ac wedi cynnal cynhadledd ar y cyd a\u0302 Phrifysgol Caergrawnt. Rydyn ni\u2019n arbenigo yn athroniaeth perthynas mewn diwylliant a bywyd cyhoeddus."}, {"text_idx": "#000012", "text": "Roedd yr Eden Project a Sefydliad Jo Cox am ddod a\u0302 chymunedau ynghyd ar draws Cymru, can eu huno mewn taith gerdded fawr o Swydd Efrog drwy Gymru, gan orffen yng Nghaerdydd. Fe\u2019n gwahoddwyd ni i arwain yr antur. Ac fe gerddon ni ac fe ddathlon ni bob dydd am dair wythnos ar draws y wlad. Mae\u2019r Eden Project yn credu y byddwn mewn lle cryfach i wynebu\u2019r heriau amgylcheddol sydd o\u2019n blaenau o fyw mewn cymunedau cryf. Richard o Coleridge yng Nghymru a arweiniodd y daith gerdded fawr, gan gyfarfod a\u0302 phobl arbennig sy\u2019n gadael eu cartrefi bob dydd i wneud pethau rhyfeddol i alluogi\u2019r gymuned i ffynnu ble maen nhw\u2019n byw. Darlledwyd cychwyn y daith o Swydd Efrog drwy Gymru yn fyw ar raglen y BBC, The One Show, gyda Richard yn canu anthem genedlaethol Cymru."}, {"text_idx": "#000013", "text": "Mae gan Gymru gyfraniad enfawr i\u2019w wneud at gwestiynau am gynaliadwyedd rhyngwladol, economi, perthynas, tirwedd a diwylliant. Roedden ni am wybod a oedd rhai o bryderon sefydliadau yn y brifddinas, Caerdydd, yn adlewyrchu\u2019n llawn y gwahanol ffyrdd y caiff bywyd ei fyw ym mryniau, dyffrynnoedd a gwastatiroedd arfordirol Cymru. Felly yn 2016, fe aethon ni ar antur 80 diwrnod o amgylch y wlad i ddathlu diwylliant a chymunedau Cymru. Roedd yn w\u0302yl 80 diwrnod i ddarganfod trysorau dynol cudd ein bywyd cenedlaethol ac i archwilio sut gall hanes, llenyddiaeth a thraddodiadau cyfredol diwylliant Cymraeg ein helpu i ddatrys cwestiynau mawr ein hoes."}, {"text_idx": "#000016", "text": "Mae gwahaniaeth hanfodol rhwng \u201cpobl\u201d a \u201cphethau\u201d! Ac os byddwch chi\u2019n trin pobl fel \u201cpethau\u201d neu \u201cwrthrychau\u201d yna bydd pethau\u2019n mynd yn gymhleth, yn hwyr neu\u2019n hwyrach. Efallai bod hyn yn amlwg yn ein bywydau personol bob dydd, ond mae diwylliant ehangach Prydain wedi cael trafferth gyda\u2019r broblem hon ers cannoedd o flynyddoedd mewn bywyd cyhoeddus."}, {"text_idx": "#000017", "text": "Rydyn ni\u2019n gweithio gyda\u2019r gymuned yn nhref arfordirol fechan Llanilltud Fawr yn Ne Cymru. Mewn partneriaeth gydag eglwys hanesyddol Illtud Sant, a oedd yn sefydliad dysg Celtaidd adnabyddus yn y 6ed ganrif, rydyn ni wedi sefydlu llyfrgell newydd i helpu gyda\u2019r maes hwn yn ymdrech y ddynol ryw. Mae\u2019r Llyfrgell yn ceisio darparu adnoddau a chyfleoedd yn yr 21ain ganrif. Mae\u2019n lle tawel, i fyfyrio a thrafod. A darllen, wrth gwrs! Llyfrgell Llanilltud yw\u2019r enw arni. Wedi\u2019i lleoli mewn porthdy canoloesol o\u2019r 13eg ganrif, mae\u2019r Llyfrgell yn gartref i Archif Coleridge yng Nghymru a hefyd i gasgliad rhyfeddol o lyfrau gan yr ysgolhaig Beiblaidd a\u2019r diwinydd byd-enwog John Rogerson. Mae\u2019r Llyfrgell yn ganolfan gysylltiol i Ganolfan Astudio Platoniaeth Prifysgol Caergrawnt. Gyda\u2019r casgliadau hyn, gwahoddwn bobl o bob cefndir, o draddodiadau ffydd gwahanol ac o ddim un traddodiad ffydd o gwbl, o wahanol safbwyntiau gwleidyddol a diwylliannol, i ddod at ei gilydd i archwilio sut mai cyflwr perthynol, yn ei hanfod, yw bod yn aelod o\u2019r ddynoliaeth. A sut mae hyn yn newid y ffyrdd y gallwn siarad, meddwl a gweithredu gyda\u2019n gilydd."}, {"text_idx": "#000018", "text": "Mae\u2019n lle ble gall pobl ofyn rhai o\u2019r cwestiynau mawr am fywyd, ac efallai ddarganfod traddodiad sydd a\u0302 hanes hir sydd wedi\u2019i anwybyddu i raddau helaeth yn y 240 mlynedd diwethaf o brif ffrwd hanes diwylliannol Prydain, ond sydd eto fyth, rywfodd, i weld yn gyfforddus ac yn gartrefol yng Nghymru."}, {"text_idx": "#000020", "text": "Gofynnodd Esgobaeth Llandaf, sy\u2019n rhan o\u2019r Eglwys yng Nghymru, i ni helpu gyda phrosiect i\u2019w gynnal ochr yn ochr a\u0302\u2019r prosiect Tirweddau Ffydd, sydd wedi\u2019i ariannu gan Croeso Cymru. Ac roeddem yn falch iawn o gael ymateb a helpu. Rydym wedi creu prosiect iddynt o\u2019r enw Teithiau mewn Ffydd, a gyllidir gan yr Allchurches Trust, ble rydym yn gwneud darn o waith hwyluso sy\u2019n ceisio helpu traddodiadau Cristnogol i feithrin mwy o hyder cyhoeddus i fod yr eglwys yn y dirwedd ddiwylliannol y maent yn rhan ohoni. Yn y gwaith arbenigol hwn, mae Coleridge yng Nghymru yn defnyddio\u2019i sgiliau a\u2019i arbenigedd mewn athroniaeth, perthynas a diwylliant."}, {"text_idx": "#000022", "text": "Gofynnwyd i ni greu celf gyhoeddus newydd ar gyfer Dinas Casnewydd i ddathlu mudiad y Siartwyr 1839 sy\u2019n sicrhau lle mor bwysig i Gasnewydd yn hanes democratiaeth y byd. Fe gerfiom olion traed yn y stryd ble bu miloedd o weithwyr yn gorymdeithio a ble saethodd milwyr atynt wedyn. Fe ddylunion ni Garreg Filltir y Siartwyr a\u2019i gosod yn Sgwa\u0302r Westgate, Casnewydd, gan bwyntio at y cysylltiad rhwng bywyd bob dydd pobl yn y ddinas a gwraidd egwyddorion democratiaeth."}]